Les Morrison

Cynhyrchydd cerddoriaeth, cerddor a chyfansoddwr oedd Les Morrison (1956 – 29 Ebrill 2011). Roedd yn hanu o Fethesda a daeth yn rhan bwysig o sîn gerddorol yr ardal yn y 1970 a'r 1980au.

Gyrfa
Daeth i amlygrwydd yn chwarae gyda'r grŵp Maffia Mr Huws. Yn yr 1980au sefydlodd 'Stiwdio Les' ar Stryd Fawr, Bethesda. Bu'n recordio a chynhyrchu caneuon ar gyfer nifer fawr o artistiaid yn cynnwys Celt, Meic Stevens, Ffa Coffi Pawb, Hefin Huws, Jecsyn Ffeif, Mwg, Jina, Y Fflaps, Ust. Les a gynhyrchodd clasur Y Cyrff, Llawenydd Heb Ddiwedd. Fe weithiodd yn Stiwdio Sain yn Llandwrog hefyd lle cynhyrchodd gampwaith Siân James, Distaw, yn ogystal ag albwm Iwcs a Doyle.

Roedd yna gysylltiad agos rhwng Les a Gruff Rhys. Gyda llwyddiant rhyngwladol y Super Furry Animals yn y 1990au, cafodd Les gyfnod yn teithio'r byd gyda nhw, yn gweithio fel technegydd a rheolwr llwyfan. Ar ddiwrnod marwolaeth Les fe dalodd Gruff Rhys deyrnged arbennig iddo ar ei flog.

Bywyd personol
Roedd yn briod a Jenny ac roedd ganddynt bump o blant.

Cyfeiriadau

Categori:Genedigaethau 1956
Categori:Marwolaethau 2011
Categori:Cynhyrchwyr recordiau
Categori:Cyfansoddwyr o Gymru
Categori:Cerddorion o Gymru